ውረድ ደይብ ጥፍኣት (ባርጌይኒንግ ፕሊ) ኣብቲ ረቂቅ ኣዋጅ ሕጊ ስነስርዓት መቕጽዒ ገበነኛን ሕጊ መረዳእታን ቅድሚ ሎሚ ኣብ ሕጋገታት እታ ሃገር ዘይነበሩ ሓደሽቲ ኣሰራርሓታት ከምዝተወሰኹ ኣይተ ሙሉወርቅ ይዛረቡ። ካብ ሞንጎ እቶም ዝውሰኹ ነገራት ሓደ ከኣ ውረድ ደይብ ጥፍኣት (ባርጌይኒንግ ፕሊ) እዩ። እዚ ማለት ሓደ ውልቀሰብ ክሲ እንተተመስሪትዎን ጥፍኣተኛ ምዃኑ ዘረጋግጽ መረዳእታ ኣብ ኢድ ዓቃቢ ሕጊ እንተሃልዩን፤ እቲ ዓቃቢ ሕጊ ነቲ ተኸሳሲ "ጥፍኣትካ እመን እሞ ክንድዚ ዝኣክል ፍርዲ ጥራይ ክፍረደካ" ብዝብል ክረዳድኦ ይፍትን። እቲ ዓቃቢ ሕጊ "ነዚ ገበን ፈጺምካ ኢኻ። መረዳእታ ኣለኒ። ነዚ ሒዝና ቤር ፍርዲ እንተኸይድና እቲ መስርሕ ነዊሕ ጊዜ ክወስድ'ዩ። ስለዚ ነቶም ዝቐረቡ ክስታት እመን'ሞ ዝተሓተ ቕጽዓት ክፍረደካ" ዝብለሉ ዕድል ይህልዎ። እቲ መስርሕ ግን ብቤት ፍርዲ ከምዝሓልፍ ዝሕብሩ ኣይተ ሙሉወርቅ "ዓቃቢ ሕጊ ነቲ ድርድር ምስኣካየደ ናብ ቤት ፍርዲ ወሲዱ'ዩ ዘጽድቖ። ምኽንያቱ ሓደ ሰብ ጥፍኣተኛ ዝበሃልን ዝፍረዶን ብቤት ፍርዲ ጥራይ ስለዝኾነ" ክብሉ የረድኡ። ጥፍኣተኛ ነቲ ድርድር ኣብ ዝገብረሉ እዋን በዓል ሞያ ሕጊ ሒዙ ከምዝኸውን ድማ ኣብቲ ሓድሽ ረቂቕ ተነጺሩ'ሎ። ነዚ ዝግበረሉ ምኽንያት ከኣ ኣብ ኣብያተ ፍርዲ ዝህሉ ጻዕቒ ስራሕን ክትዕን ንምንካይ ከምዝኾነ እቶም በዓል ሞያ ሕጊ ይዛረቡ። ባህላዊ ስርዓት ፍትሒ ኣብቲ ሓድሽ ረቂቕ ኣዋጅ ካብ ሞንጎ ዝተኻተቱ ሓዸሽቲ ነገራት እቲ ሓደ ባህላዊ ስርዓት ፍትሒ ናብቲ ስርዓት ፍትሒ ገበን ክኣትዉ ምግባር'ዩ። "ዋና ዓቃቢ ሕጊ ኣብ ዘውጽኦም መምርሕታት ገለ ጉዳያት ብባህላዊ ስርዓት ፍትሒ ክረኣዩ ከምዝኽእሉ እቲ ሓድሕ ሕጊ ስነስርዓት ኣስፊሩ'ሎ" ይብሉ በዓልሞያ ሕጊ ኣይተ ሙሉወርቅ። ዝቕየር ነገር ይህሉ'ዶ?
